b'\n_START_ARTICLE_\nBleds\xc3\xb8en\n_START_PARAGRAPH_\nBleds\xc3\xb8en (slovensk: Blejsko jezero) er en s\xc3\xb8 i de Juliske Alper, i det nordvestlige Slovenien. S\xc3\xb8en er beliggende ved byen Bled og er et popul\xc3\xa6rt turistm\xc3\xa5l.\n_START_SECTION_\nGeografi og historie\n_START_PARAGRAPH_\nS\xc3\xb8en er 2.120 m lang og 1.380 meter bred, med en maksimum dybde p\xc3\xa5 30,6 meter. S\xc3\xb8en er melerisk beliggende omgivet af bjerge og skove. Midt i s\xc3\xb8en ligger Bled\xc3\xb8en (sln. Blejski otok), den eneste naturlige \xc3\xb8 i Slovenien. \xc3\x98en har flere bygninger, blandt andet Mariekirken Cerkev Marijinega vnebovzetja fra 1400-tallet. Kirken anvendes regelm\xc3\xa6ssig til bryllupper og har et 52 meter h\xc3\xb8jt t\xc3\xa5rn. _NEWLINE_S\xc3\xb8en er kendt af roere for sine gode forhold for sporten. Bleds\xc3\xb8en var v\xc3\xa6rt for verdensmesterskaberne i roning 1966, 1979, 1989 og 2011._NEWLINE_Bleds\xc3\xb8en er beliggende 35 kilometer fra den internationale lufthavn Jo\xc5\xbee Pu\xc4\x8dnik i n\xc3\xa6rheden af Ljubljana.  _NEWLINE_Omr\xc3\xa5det omkring Bleds\xc3\xb8en har v\xc3\xa6ret feriem\xc3\xa5l og kursted for konger og adelige \xe2\x80\x93 og senere for Jugoslaviens pr\xc3\xa6sident Josip Broz Tito, der indrettede Villa Bled som sommerresidens i 1947. Siden 1984 har stedet v\xc3\xa6ret indrettet som luksushotel og med det oprindelige inventar i behold.'